《偕文孺彦清游曹山寄剡中诸子》
清代·马赓良

凿山采山石，采处名石宕。石尽山成蜕，因之得奇状。

曹山最奇绝，覆石如连帐。铲削知何年，形亏气益壮。

一宕在山腹，水洞通咽吭。石岩争险峭，岌嶪不相让。

山根走潭底，水石互摩荡。一宕山之背，可即不可望。

缘崖入仄径，隘极忽平旷。石壁周四围，幅幅如列幢。

其东云石庵，高踞层峦上。巨石千丈强，独立空依傍。

下有涓滴泉，万古春盎盎。由来山水奇，造化运意匠。

兹独出人工，魄力实雄创。混沌一剖判，青山成变相。

我生与山邻，呼俦几跻降。棱棱踏山骨，曲曲入山脏。

触目已嶙峋，极险穷幽况。今兹载酒来，岩花媚秋放。

好山如佳文，百读终无妨。同游有孙曹，山贼名差当。

辟路抉崩榛，登高破石浪。焉知筋力疲，但觉神情王。

快哉一啸歌，群山齐和唱。回舟出曲渚，落日明残嶂。

卢仝七碗茶，例得山灵贶。

作者简介：（?—1756）安徽桐城人，字震卿。雍正年间诸生。研求经籍及宋人理学著作，涣然有得，署其斋曰“翊翊”，自号“一斋”。乾隆元年开博学鸿词科，有司欲见而后举，谢不往。常熟知县聘主讲席，反复详切，听者忘倦。著有《读易录》、《禹贡初辑》、《笔记》、《诗文钞》。